Geliefde ‘7de Laan’-aktrise (70) sterfThemsie Times. (Foto: Verskaf) Die aktrise Themsie Times, alombekend vir haar rol as Maria in die SABC 2-sepie 7de Laan, is Donderdag oorlede. Times was 70 jaar oud. Die oorsaak van haar dood is nog nie bekend nie. Kayleen Bessit, woordvoerder van 7de Laan, het aan Maroela Media gesê ŉ verklaring sal binnekort in samewerking met die SABC uitgereik word. Times het 13 jaar lank die rol van Maria, oom Oubaas (Pierre van Pletzen) en sy vrou, Hilda (Annelisa Weiland), se geliefde huishulp en skoonmaker van die Hillside Heights, in 7de Laan vertolk. Sy het die sepie in 2016 verlaat. Times het ook in die rolprente Cry, the beloved country en Beat the drum verskyn en was in die eerste reeks van die SABC 1-reeks Yizo te sien. Times is gebore in Gqeberha (Port Elizabeth) in die Oos-Kaap. Sy het egter ten tyde van haar afsterwe in Johannesburg, Gauteng, gewoon.